Oʻzbekiston Respublikasi
Davlat aktivlarini boshqarish agentligining 2023-yil \_\_\_ \_\_\_\_dagi \_\_\_\_\_\_ -son buyrugʻiga
ILOVA

**Davlat ishtirokidagi korxonalar ijroiya organining rahbarlik lavozimlariga tanlov oʻtkazish va nomzodlarni saralash tartibi toʻgʻrisidagi
NAMUNAVIY NIZOM**

**1-bob. Umumiy qoidalar**

Ushbu namunaviy nizom davlat ishtirokidagi korxonalar ijroiya organining rahbarlik lavozimlariga tanlov oʻtkazish va nomzodlarni saralash va tanlab olish tartibini belgilaydi.

1. Ushbu namunaviy nizomda quyidagi asosiy tushunchalar qoʻllaniladi:

**davlat ishtirokidagi korxonalar**– ustav fondi (ustav kapitali) dagi davlat ulushi miqdori ellik foizdan ortiq boʻlgan xoʻjalik jamiyati yoxud ustav fondi (ustav kapitali) dagi davlat ulushi miqdori xoʻjalik jamiyatining boshqa har bir aksiyadori (ishtirokchisi) ulushiga nisbatan koʻp boʻlgan xoʻjalik jamiyati, shuningdek davlat unitar korxonasi;

**ijroiya organining rahbarlik lavozimlari**– davlat ishtirokidagi korxonalarning rahbari (boshqaruv raisi, bosh direktori, direktori) va uning oʻrinbosarlari (boshqaruv raisi oʻrinbosarlari, bosh direktor oʻrinbosarlari, direktor oʻrinbosarlari, oʻrinbosarlikka tenglashtirilgan lavozimlar, maslahatchilar yoki davlat ishtirokidagi korxonalar ijroiya organi vakolati doirasida ishga qabul qilinmaydigan lavozimlar);

**vakolatli davlat organi**– davlat ishtirokidagi korxonalarda davlat nomidan mulkdor (muassis, aksiyador, ishtirokchi) huquqlari va funksiyalarini amalga oshiruvchi Davaktiv agentligi, maxsus vakolatli davlat organlari va mahalliy davlat hokimiyati organlari;

**nomzodlarni saralash va tanlab olish**– ommaviy axborot vositalarida (kamida 1 ta mahalliy, kamida 1 ta Respublika miqyosidagi, korporativ axborot yagona portali (AJlar uchun) openinfo.uz), Davaktiv agentligi veb-saytida (tanlovni oʻtkazish Davaktiv agentligi tomonidan eʼlon qilingan boʻlsa) va korxonaning veb-saytida (tanlovni oʻtkazish korxonaning kuzatuv kengashi tomonidan eʼlon qilingan boʻlsa) tegishli eʼlon berish orqali yoki nomzodlarni qidirib topishga ixtisoslashgan tashkilotlarni jalb etgan holda hamda korxonada yoki vakolatli davlat organida shakllantirilgan nomzodlar zaxirasidan belgilangan mezonlar asosida eng maqbul nomzodlarni tanlab olish tizimi;

**nomzodlarni saralash va tanlab olish komissiyasi** (keyingi oʻrinlarda – komissiya)– davlat ishtirokidagi korxonalar ijroiya organi rahbarlik lavozimlariga nomzodlarni saralab olish uchun kuzatuv kengashi aʼzolaridan, kuzatuv kengashi tashkil qilinmagan hollarda davlat nomidan mulkdor (muassis, aksiyador, ishtirokchi) huquqlari va funksiyalarini amalga oshiruvchi Davaktiv agentligi (maxsus vakolatli davlat organlari va mahalliy davlat hokimiyati organlari) ning kamida 3 nafar va koʻpi bilan 7 nafardan oshmagan toq tarkibdagi malakali xodimlaridan iborat tanlov komissiyasi;

**“xedxanter” tashkilotlari** – ish beruvchi nomidan ish beruvchining talablariga toʻliq javob beradigan yuqori malakali va tajribali xodimlarni topish xizmatlarini koʻrsatadigan tashkilot (firma, korxona va boshqa huquqiy-tashkiliy shakldagi subyekt).

2. Mazkur namunaviy nizomning maqsadi davlat ishtirokidagi korxonalar ijroiya organining rahbarlik lavozimlariga ushbu namunaviy nizom bilan belgilanadigan mezonlarga asosan eng maqbul nomzodlarni tanlov asosida saralab olishga yoʻnaltirilgan boʻlib, har bir davlat ishtirokidagi korxona uchun alohida tasdiqlanadi va korxona faoliyat yoʻnalishidan kelib chiqib, uning normalariga amaldagi qonunchilik talablariga zid boʻlmagan oʻzgartirishlar va qoʻshimchalar kiritilishi mumkin.

3. Ijroiya organining rahbarlik lavozimlari tarkibiga nomzodlarni saralash va tanlab olish ijroiya organi rahbarlik lavozimlarining vakolatlarini muddatidan avval tugatilishi natijasida yuzaga keladigan boʻsh (vakant) rahbarlik lavozimlari yoki mavjud boʻsh (vakant) rahbarlik lavozimlari uchun amalga oshiriladi.

4. Saralash quyidagi tamoyillar boʻyicha amalga oshiriladi:

**shaffoflik**– veb-saytda va (yoki) ommaviy axborot vositalarida, shuningdek qonun bilan taʼqiqlanmagan boshqa manbalarda tegishli eʼlonlar, boʻsh oʻrinlar, saralash siyosati, tartiblari, mezonlari va saralash jarayonining natijalari haqida maʼlumotlarni chop etish;

**tenglik**– saralashda ishtirok etadigan barcha nomzodlarga bir xil shart-sharoitlar yaratish;

**raqobat**– saralash jarayoni ochiq va toʻgʻri raqobatga asoslangan boʻlishi;

**mustaqillik**– saralash jarayoni har qanday siyosiy va maʼmuriy aralashuv yoki boshqa tashqi taʼsirlardan holi va mustaqil amalga oshirish.

**2-bob. Nomzodlarni saralash va tanlab olish tartibi va bosqichlari**

5. Komissiya tarkibi davlat ishtirokidagi korxonalarning kuzatuv kengashi yoki kuzatuv kengashi mavjud boʻlmagan hollarda vakolatli davlat organi qarori/buyrugʻi bilan tasdiqlanadi. Bunda, komissiya tarkibiga xalqaro moliya institutlari ekspertlari, konsalting kompaniyalar ilmiy xodimlari va ekspertlari, shuningdek davlat ishtirokidagi korxonalarning foliyat yoʻnalishidan kelib chiqib soha mutaxassislari jalb qilinishi mumkin.

6. Komissiya qarori oʻrnatilgan tartibda majlisda ishtirok etgan aʼzolari tomonidan imzolanadigan bayonnoma bilan rasmiylashtiriladi. Bunda, komissiya majlisini oʻtkazish uchun kvorum uning jami aʼzolarining yetmish besh foizidan kam boʻlmasligi kerak.

Komissiyaning barcha hujjatlari davlat ishtirokidagi korxonaning kadrlar bilan ishlash boʻlinmasida, agarda tanlov vakolatli davlat organi tomonidan oʻtkazilsa, belgilangan tartibda vakolatli davlat organining tegishli boʻlinmasida saqlanadi.

7. Nomzodlarni saralash va tanlab olish jarayoni davlat ishtirokidagi korxonalarda ijroiya organi rahbarlik lavozimlarida faoliyat olib borish istagida boʻlgan har qanday shaxslar uchun ochiqdir.

8. Jinsi, tili, millati, fuqaroligi va ijtimoiy kelib chiqishidan qatʼiy nazar har qanday shaxs saralashda belgilangan tartibda ishtirok etish uchun ariza topshirish huquqiga ega, sud qarorlari bilan mansab lavozimlarni egallashi cheklangan shaxslar bundan mustasno.

9. Saralash nomzodlar tomonidan taqdim etiladigan, shuningdek qonunchilikda taʼqiqlanmagan boshqa manbalardan olingan maʼlumotlar asosida amalga oshiriladi.

10. Davlat ishtirokidagi korxonalar ijroiya organining rahbarlik lavozimlariga tanlov oʻtkazish va nomzodlarni saralash tartibi ushbu namunaviy nizomga **1-ilovada** keltirilgan sxemaga muvofiq amalga oshiriladi.

11. Davlat ishtirokidagi korxonalar ijroiya organi rahbarlik lavozimlari tarkibida sodir boʻlgan oʻzgarishlar toʻgʻrisidagi hamda mavjud boʻsh rahbarlik lavozimlari toʻgʻrisidagi maʼlumotlarni ushbu oʻzgarishlar sodir boʻlgan kundan boshlab 2 (ikki) ish kuni ichida Davaktiv agentligini xabardor qilishi shart.

Oʻzgarishlar sodir boʻlgan sana sifatida ijro organining tarkibini tasdiqlash toʻgʻrisida va/yoki ularning tarkibiga oʻzgartirishlar kiritish toʻgʻrisida kuzatuv kengashi majlisi, aksiyadorlar (ishtirokchilar) umumiy yigʻilishi yoki mulkdor (muassis) qarori qabul qilingan sana hisoblanadi.

12. Komissiya nomzodlarga malaka talablarini va lavozim tavsifini belgilagan holda mavjud boʻsh rahbarlik lavozimlarini yoki amaldagi rahbarlik lavozimlarining vakolatlarini muddatidan oldin tugatish natijasida boʻshaydigan rahbarlik lavozimlari roʻyxatini tasdiqlaydi.

**13. Davlat ishtirokidagi korxonalar k**uzatuv kengashi yoki vakolatli davlat organi tomonidan belgilanadigan boʻsh rahbarlik lavozimlar yoki amaldagi rahbarlik lavozimlarining vakolatlarini muddatidan oldin tugatish natijasida boʻshaydigan rahbarlik lavozimlari roʻyxatini korxona veb-saytiga joylashtiradi.

**14.**Komissiya **nomzodlarni izlash choralarini koʻradi, bunda nomzodlarni izlash quyidagi usullardan birini qoʻllagan holda amalga oshiriladi:**

veb-saytlar va ommaviy axborot vositalari orqali eʼlonlar berish;

nomzodlarni izlab topishga ixtisoslashgan konsalting va (yoki) yuqori malakali mutaxassislarni va rahbar kadrlarni qidirish va yollash bilan shugʻullanuvchi maxsus “xedxanter” tashkilotlarini jalb etish orqali.

15. Nomzodlar komissiyaga tanlov eʼlon qilingan sanadan boshlab eʼlonda belgilangan talablar doirasida oʻzi haqidagi barcha hujjat va maʼlumotlarni yopiq (maxsus) konvertlarda taqdim etadi. Tanlov shartlari, nomzodlarga qoʻyilgan talablar, nomzodlar tomonidan taqdim etilishi lozim boʻlgan hujjat va maʼlumotlar roʻyxati eʼlonda koʻrsatilishi lozim.

16. Komissiya tomonidan nomzodlarni qidirish yakunlanganidan soʻng, nomzodlar tomonidan taqdim etilgan oʻzlariga tegishli boʻlgan hujjat va maʼlumotlar ushbu namunaviy nizomning **2-ilovasiga** muvofiq baholash mezonlari asosida baholanadi.

Korxona faoliyatidan kelib chiqib, komissiya tomonidan baholash mezonlariga oʻzgartirishlar kiritilishi yoki qoʻshimcha mezonlar belgilanishi mumkin.

Tanlovda ishtirok etish uchun 1 nafar nomzoddan arizalar kelib tushgan taqdirda, komissiya qaytadan nomzodlarni izlash choralarini koʻradi. Ketma-ket 3-marta nomzodlarni izlash boʻyicha tanlov eʼlon qilingandan soʻng, 1 nafardan ortiq nomzoddan arizalar kelib tushmasa, komissiya ariza bergan nomzodni vaqtinchalik saylab turish boʻyicha tavsiya berishga haqli.

17. Komissiya tanlov jarayonlarini ikki bosqichda amalga oshirishi mumkin.

Birinchi bosqichda komissiya nomzodlarni ular tomonidan taqdim etilgan hujjat va maʼlumotlar, shuningdek qoʻshimcha manbaa va oʻrganishlardan olingan maʼlumotlar asosida baholaydi, baholash natijalari va nomzodning arizalari (yopiq konvert) ni ochish jarayonidagi ishtiroki paytidagi qisqa fikrlari, takliflari va rejalaridan kelib chiqib, nomzodlar ichidan suhbat bosqichiga nomzodlar saralab olinadi.

Ikkinchi bosqichda komissiya saralab olingan nomzodlar ichidan bitta nomzodni tanlash uchun suhbat oʻtkaziladi.

18. Baholash natijalariga koʻra, komissiya boʻsh rahbarlik lavozimlari uchun eng yuqori ball toʻplagan nomzodlar ichidan saralash asosida qisqa roʻyxatni (short list) tuzadi. Saralash jarayonida nomzodlarning eng yuqori ball toʻplaganligi, salbiy xulosalar yoʻqligi, tanlov shartlari va nomzodlarga quyilgan talablarga mos kelishi inobatga olinadi.

Tuzilgan qisqa roʻyxat (short list)da har bir boʻsh rahbarlik lavozimlariga nomzodlar soni 3 kishidan oshmasligi kerak.

19. Tuzilgan qisqa roʻyxat (short list) asosida komissiya tomonidan nomzodlar bilan suhbat oʻtkaziladi.

Komissiya tomonidan nomzodlar suhbatga suhbat boʻlib oʻtishi belgilangan kundan kamida bir ish kuni oldin nomzodlarning aloqa raqamlariga qoʻngʻiroq qilish yoki elektron pochtasiga xabarnoma (xat) yuborish orqali xabardor qilinadi.

Komissiya tomonidan suhbat davomida namunaviy nizomning **3-ilovasiga** nomzodning kasbiy bilim va koʻnikmalari baholanadi.

Suhbat tomonlar kelishuviga koʻra axborot texnologiyalaridan foydalangan holda videokonferensiya aloqasi orqali oʻtkazilishi ham mumkin. Nomzod suhbatdan oʻtishdan bosh tortsa yoki suhbatga kelmasa, u tanlovning keyingi bosqichlarida ishtirok eta olmaydi.

Suhbat natijalaridan kelib chiqib, eng yuqori ball toʻplagan nomzodlar roʻyxati (short list)ga tegishli oʻzgartirishlar kiritilishi mumkin.

20. Komissiya eng yuqori ball toʻplagan nomzodlar qisqa roʻyxati (short list)dan har bir boʻsh rahbarlik lavozimlariga eng munosib bitta nomzodni tanlash toʻgʻrisida qaror qabul qiladi va tasdiqlash uchun aksiyador (taʼsischi)lar umumiy yigʻilishiga (tasdiqlash vakolati kuzatuv kengashida boʻlsa kuzatuv kengashiga) kiritadi.

Komissiya tomonidan baholash natijalari va suhbat yakunlari boʻyicha bayonnoma rasmiylashtiriladi. Zaruratga koʻra, baholash natijalari va suhbat yakunlari boʻyicha alohida bayonnoma rasmiylashtirilishi ham mumkin.

21. Tanlangan munosib nomzodni tasdiqlash uchun aksiyador (taʼsischi)lar umumiy yigʻilishiga (tasdiqlash vakolati kuzatuv kengashida boʻlsa kuzatuv kengashiga) kiritilganda vakolatli davlat organini xabardor qilinishi va tegishli koʻrsatma olinishi shart.

Tijorat banklarining rahbarlik lavozimlari tarkibiga nomzodlar amaldagi qonunchilik talablariga koʻra oʻrnatilgan tartibda Oʻzbekiston Respublikasi Markaziy banki bilan kelishilishi shart.

22. Davlat ishtirokidagi korxona vakolatli davlat organidan nomzodlar boʻyicha koʻrsatma olgandan soʻng, qonunchilikda belgilangan muddatda ushbu nomzodlarni ijroiya organining rahbarlik lavzimlariga saylash (tayinlash) boʻyicha korporativ qarorlar qabul qilinishini tashkillashtiradi.

23. Mazkur namunaviy nizomda belgilangan muddatda nomzodlardan yoki nomzodlarni izlash bilan shugʻullanadigan tashkilotlardan yetarlicha takliflar kelib tushmasa, komissiya bu toʻgʻrisida ikki ish kuni ichida vakolatli organini xabardor qilishi shart.

Ushbu holatda vakolatli davlat organi komissiya tomonidan nomzodlar mazkur namunaviy nizom talablariga asosan saralab olinguniga qadar mavjud nomzodlar zaxirasidan maʼqul keladigan nomzodlarni mustaqil ravishda tanlab olishi mumkin.

**3-bob. Nomzodlarga qoʻyiladigan talablar**

24. Quyidagi shaxslar nomzod boʻla olmaydi:

oliy maʼlumoti boʻlmagan shaxslar;

rahbarlik lavozimida kamida ikki yil ish tajribasiga ega boʻlmagan shaxslar (ushbu muddat komissiya tomonidan davlat ishtirokidagi korxonaning xususiyati va ahamiyatidan kelib chiqib koʻproq yoki kamroq etib belgilanishi mumkin);

ushbu shaxslar aybi bilan litsenziya talablari va shartlari buzilganligi sababli, koʻrsatilgan faoliyatni amalga oshirish uchun litsenziyani bekor qilish paytida bunday shaxslar yakka ijroiya organi vazifasini bajarayotgan boʻlsa yoki kollegial ijroiya organi tarkibiga kirsa yoki yuridik shaxs taʼsischilari hisoblansa va bunday litsenziyani bekor qilgandan uch yildan kam vaqt oʻtgan boʻlsa;

iqtisodiyot sohasida yoki boshqaruv tartibiga qarshi jinoyat sodir etganligi sababli sudlanganlik holati tugallanmagan boʻlsa, shuningdek korrupsiyaga oid jinoyatlarni sodir etishda aybdor deb topilgan shaxslarning ochiq elektron reyestriga kiritilgan boʻlsa;

sud hukmiga binoan muayyan lavozimda ishlash yoki muayyan faoliyat bilan shugʻullanish huquqidan mahrum qilingan shaxs;

bunday shaxs bankrot etib topilgan paytda yuridik shaxsning yakka ijroiya organ vazifasini bajargan yoki kollegial ijroiya organi tarkibiga kirgan boʻlsa
va uni bankrot deb topgan paytdan xali ikki yil oʻtmagan boʻlsa.

25. Vakolatli davlat organi va/yoki komissiya tomonidan korxona faoliyatidan kelib chiqib, qoʻshimcha talablar belgilanishi mumkin.

**4. Saralash jarayonida nomzodlarni baholash**

26. Komissiya nomzodlarning quyidagi hususiyatlarini baholaydi:

kasbiy bilim-koʻnikmalarini;

ish tajribasini;

manfaatlar toʻqnashuvi mavjudligini;

nomzodning yoki davlat ishtirokidagi korxonaning manfaatlariga salbiy taʼsir koʻrsatishi mumkin boʻlgan har qanday holatlarni.

27. Baholash nomzodlar tomonidan taqdim etilgan, shuningdek qoʻshimcha manbalardan olingan maʼlumotlar hamda suhbat natijalari asosida amalga oshiriladi.

28. Nomzodlarni tanlashda horijiy korxonalar va xalqaro tashkilotlarda ish tajribasiga ega boʻlgan nomzodlarga ustunlik beriladi.

**5-bob. Yakunlovchi qoidalar**

29. Nomzodlar taqdim etgan maʼlumotlarining toʻliqligi va toʻgʻriligi uchun masʼul hisoblanadi.

30. Mazkur namunaviy nizom talablari bajarilishi ustidan nazorat kuzatuv kengashi tomonidan, kuzatuv kengashi tashkil etilmagan boʻlsa vakolatli davlat organi tomonidan amalga oshiriladi.

31. Mazkur namunaviy nizom talablari buzilishida aybdor shaxslar qonunchilikda belgilangan tartibda javobgarlikka tortiladi.